text: ДИРЕКТИВА 2013/10/ЕС НА КОМИСИЯТА
  от 19 март 2013 година
  за изменение на Директива 75/324/ЕИО на Съвета относно сближаване на законодателствата на държавите членки, свързани с аерозолни опаковки, с цел адаптиране на разпоредбите ѝ за етикетиране към Регламент (ЕО) № 1272/2008 на Европейския парламент и на Съвета относно класифицирането, етикетирането и опаковането на вещества и смеси
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 75/324/ЕИО на Съвета от 20 май 1975 г. относно сближаване на законодателствата на държавите членки, свързани с аеорозолни опаковки (1), и по-специално член 5 от нея,
  като има предвид, че:
  (1)
  В Директива 75/324/ЕИО на Съвета се предвижда класификация на аерозолните опаковки като „незапалими“, „запалими“ или „изключително запалими“ в съответствие с критериите, съдържащи се в приложението ѝ. Когато дадена аерозолна опаковка е класифицирана като „запалима“ или „изключително запалима“, тя следва да е означена със символа „пламък“ и формулировките за безопасност S2 и S16, предвидени в Директива 67/548/ЕИО на Съвета от 27 юни 1967 г. за сближаването на законовите, подзаконовите и административните разпоредби относно класификацията, опаковането и етикетирането на опасни вещества (2).
  (2)
  С Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси (3) се предвижда хармонизирането на класифицирането и етикетирането на вещества и смеси в рамките на Съюза. В него са включени на равнището на Съюза критериите за класификация и етикетиране на вещества и смеси, предвидени в Глобалната хармонизирана система за класифициране и етикетиране на химикалите, приета на международно равнище в рамките на структурата на Обединените нации.
  (3)
  Регламент (ЕО) № 1272/2008 ще отмени и замени Директива 67/548/ЕИО и Директива 1999/45/ЕО на Европейския парламент и на Съвета от 31 май 1999 г. за сближаване на законовите, подзаконовите и административните разпоредби на държавите членки относно класифицирането, опаковането и етикетирането на опасни препарати (4), считано от 1 юни 2015 г.; Поради това е необходимо да се адаптират разпоредбите за етикетиране в Директива 75/324/ЕИО към посочения регламент.
  (4)
  В съответствие с Регламент (ЕО) № 1272/2008 следва да се направи разграничение между началната дата на прилагане на националните мерки за транспониране на директивата за аерозолните опаковки, съдържащи едно вещество, и началната дата на прилагане на националните мерки за транспониране на директивата за аерозолните опаковки, съдържащи смеси. При все това, на производителите на аерозолни опаковки, съдържащи смеси, трябва да бъде позволено, на доброволен принцип, да изпълнят изискванията за етикетиране на тази директива по-рано.
  (5)
  В съответствие с Регламент (ЕО) № 1272/2008 и с оглед да се избегне налагането на излишна тежест върху предприятията, се предвижда преходен период за аерозолните опаковки, съдържащи смеси, етикетирани в съответствие с приложимите разпоредби преди 1 юни 2015 г. и пуснати на пазара преди тази дата, което им позволява да останат на пазара без да бъдат преетикетирани.
  (6)
  Предвидените в настоящата директива мерки са в съответствие със становището на Комитета за адаптиране към техническия прогрес на директивата за аерозолни опаковки,
  ПРИЕ НАСТОЯЩАТА ДИРЕКТИВА:
  Член 1
  Изменения на Директива 75/324/ЕИО
  Директива 75/324/ЕИО се изменя, както следва:
  1)
  В член 8 параграф 1 се изменя, както следва:
  а)
  Началното изречение се заменя със следното:
  „1. Без да се засяга Регламент (ЕО) № 1272/2008 на Европейския парламент и на Съвета (5), всяка аерозолна опаковка трябва да носи надпис, а когато подробностите не могат да се изпишат върху аерозолната опаковка поради малките ѝ размери (при максимална вместимост от 150 ml или по-малко) да се прикрепи етикет със следните данни, изписани с ясни, четливи и неизтриваеми букви:
  б)
  буква г) се заменя със следното:
  „г)
  подробните данни, посочени в точка 2.2 от приложението,“.
  2)
  Приложението се изменя, както следва:
  а)
  В точка 1 се вмъкват следните подточки 1.7a и 1.7б:
  „1.7a. Вещество
  „Вещество“ означава вещество съгласно определението в член 2, параграф 7 от Регламент (ЕО) № 1272/2008.
  1.7б. Смес
  „Смес“ означава смес съгласно определението в член 2, параграф 8 от Регламент (ЕО) № 1272/2008.“
  б)
  В точка 2 подточки 2.2 - 2.4 се заменят със следното:
  „2.2. Етикетиране:
  Без да се засяга Регламент (ЕО) № 1272/2008, на видимо място на аерозолните опаковки трябва да се постави следната четлива и неизтриваема маркировка:
  а)
  независимо от съдържанието на флаконите:
  i)
  предупреждение за опасност H229: „Съд под налягане: Може да експлодира при нагряване“;
  ii)
  препоръки за безопасност P210 и P251, предвидени в част 1, таблица 6.2 от приложение IV към Регламент (ЕО) № 1272/2008;
  iii)
  препоръки за безопасност P410 + P412, предвидени в част 1, таблица 6.4 от приложение IV към Регламент (ЕО) № 1272/2008;
  iv)
  препоръка за безопасност P102, предвидена в част 1, таблица 6.1 от приложение IV към Регламент (ЕО) № 1272/2008, когато аерозолната опаковка е потребителски продукт;
  v)
  други допълнителни предпазни инструкции за употреба, които да алармират потребителите за специфичната опасност от използването на продукта; ако аерозолната опаковка се придружава с отделни инструкции за употреба, последните трябва също да включват тези предупреждения;
  б)
  Когато аерозолът е класифициран като „незапалим“ в съответствие с критериите в точка 1.9, сигналната дума „Внимание“.
  в)
  Когато аерозолът е класифициран като „запалим“ в съответствие с критериите в точка 1.9, сигналната дума „Внимание“ и другите елементи от етикета за „Запалими аерозоли категория 2“, предвидени в таблица 2.3.2 от приложение I към Регламент (ЕО) № 1272/2008.
  г)
  Когато аерозолът е класифициран като „изключително запалим“ в съответствие с критериите в точка 1.9, сигналната дума „Внимание“ и другите елементи на етикета за „Запалими аерозоли категория 1“, предвидени в таблица 2.3.2 от приложение I към Регламент (ЕО) № 1272/2008.
  2.3. Обем на течната фаза
  Обемът на течната фаза при 50 °C не трябва да превишава 90 % от нетната вместимост“.
  Член 2
  Преходни разпоредби
  1. Чрез дерогация от член 3, параграф 1, трета алинея аерозолните опаковки, съдържащи смеси, могат да се етикетират в съответствие с член 1 преди 1 юни 2015 г.
  2. Чрез дерогация от член 3, параграф 1, трета алинея за аерозолните опаковки, съдържащи смеси и пуснати на пазара преди 1 юни 2015 г., не се изисква етикетиране в съответствие с член 1 до 1 юни 2017 г.
  Член 3
  Транспониране
  1. Държавите членки приемат и публикуват най-късно до 19 март 2013 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
  Държавите членки прилагат тези разпоредби от 19 юни 2013 г. по отношение на аерозолните опаковки, съдържащи едно вещество.
  Те прилагат тези разпоредби от 1 юни 2015 г. по отношение на аерозолните опаковки, съдържащи смеси.
  Когато държавите членки приемат тези разпоредби, в тях се съдържа позоваване на настоящата директива или са придружени от такова позоваване при официалното им публикуване. Условията и редът на позоваване се определят от държавите членки.
  2. Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
  Член 4
  Влизане в сила
  Настоящата директива влиза в сила на двадесетия ден след публикуването ѝ в Официален вестник на Европейския съюз.
  Адресати на настоящата директива са държавите членки.
  Съставено в Брюксел на 19 март 2013 година.